<classify> BODI ya Mikopo ya Wanafunzi wa Elimu ya Juu HESLB, imeongeza muda wa kuomba mkopo kwa njia ya mtandao kwa siku tano hadi Ijumaa Agosti 23, mwaka huu.Imefanya hivyo ili kuwapa fursa waombaji, ambao hawajakamilisha maombi yao, kutumia muda ulioongezwa kufanya hivyo. Mkurugenzi Mtendaji wa HESLB, Abdul-Razaq Badru alisema jijini Dar es Salaam jana kuwa bodi hiyo ilianza kupokea maombi ya mkopo Julai Mosi mwaka huu na tarehe ya mwisho ilikuwa Agosti 15, mwaka huu.Kwa mujibu wa Badru, HESLB imepokea maombi kutoka kwa baadhi ya waombaji mikopo, ambao hawajakamilisha maombi yao kutokana na sababu mbali mbali ikiwemo kukosa nyaraka muhimu.Ingawa hadi leo Agosti 15, 2019 tumeshapokea maombi zaidi 74,821 yaliyokamilika kwa njia ya mtandao, tumepokea pia maombi kutoka kwa wateja wetu wakitaka kuongezewa muda ili wakamilishe nyaraka muhimu kama nakala za vyeti vya vifo vya wazazi wao, barua kutoka kwa wadhamini wao na nyaraka nyinginezo... tumewasikiliza na kuongeza muda, alisema Badru.Aliwataka waombaji mkopo, ambao hawajakamilisha maombi yao kutumia muda ulioongezwa kukamilisha maombi yao, kwa kuwa HESLB haitaongeza muda zaidi baada ya Agosti 23, mwaka huu.Tunasihi waombaji wetu watumie muda huu ulioongezwa kukamilisha maombi yao kwa kuwa hatutaongeza tena. Baada ya Agosti 23 tutaanza kufanya uchambuzi wa maombi tuliyopokea ili tuwapangie mikopo wenye sifa kwa wakati na tupeleke fedha za mikopo vyuoni kabla vyuo havijafunguliwa, alisema Badru.Katika kipindi kilichoongezwa, alisema dawati la huduma kwa wateja la HESLB litakuwa wazi ili kutoa ufafanuzi kwa waombaji mkopo, pale utakapohitajika. Dawati hilo linapatikana kuanzia saa 2:30 asubuhi saa 11:30 jioni.  <topic>: kitaifa 